**LÜMANDA KOGUKONNAKOGU (edaspidi kogu) KOOSOLEKU PROTOKOLL**

Teamsi keskkonnas 22. märtsil 2021 nr 1-8/24

Algus kell: 17.00, lõpp kell 19.50

Osa võtsid: Ilmar Antov, Marianne Aas, Janno Tuulik, Kätlin Kallas, Kaja Juulik, Mart Maastik, Liia Aavik, Aili Salong, Toivo Naagel, Priit Penu, Riho Niit

Külalistena osalesid Lümanda külavanem Anni Roost, Varpe külavanem Kätlin Soon, Kulli ja Kuusnõmme Külaseltsi esindaja Kai Kallas.

Kutsutud: abivallavanemad Jaan Leivategija ja Kristiina Maripuu.

Juhatas: Lümanda kogukonnakogu esinaine Kaja Juulik

Protokollis: Lümanda TK juhataja Jaanika Tiitson

**Kinnitati alljärgnev päevakord:**

1. Atla külas Elda vaatluspunkti DP algatamine
2. Otsestenina tee avalik kasutus
3. Saaremaa Ralli kiiruskatsed Lümanda piirkonnas 2021
4. Ülevaade kogukondliku tegevuse küsitluse tulemustest
5. Lümanda piirkonna teede avalikku kasutusse võtmised
6. Infod
7. **Atla külas Elda vaatluspunkti DP algatamine**

Jaan Leivategija tutvustas eelnõud.

Jaanika Tiitson: Elda poolsaare tipus on olnud teemaks teede avalik kasutus ja ligipääs.

Mart Maastik: varem viis tippu korralik tee, mille omanik pani kinni. Tegid uue, mis ei vasta nõuetele ja sellel on ka kett ees. Detailplaneeringus peaks tee kasutust kindlasti käsitlema.

Toivo Naagel: iga soovija peaks saama Elda pangale ligi. Praegusel teel autoga väga sõita ei kannata ja seal on ka karjaaiad ees.

Jaan Leivategija: erakinnistule ärimaa sihtotstarbe taotlemisel peaks omanikul olema huvi ligipääs tagada. Kui kogukonna soov on tagada avalik tee, siis peab seda vaatama. Saan aga aru, et põhiprobleem on teisel kinnistul asuva teega, mitte otseselt käesoleva DP alal. Peab täpsemalt üle vaatama, milliseid kokkuleppeid on tee osas varasemalt tehtud.

Priit Penu: küsimus puudutab mõlemat kinnistut, nii praegu menetletavat kui Heldama kinnistut. Heldama kinnistu puhul on nõue sees, et ehitusloa taotlemisel tuleb välja ehitada ka nõuetekohane avalik tee. Kui paned teele köie ette, siis tavainimene ei hakka sealt üle ronima isegi, kui kõrval on lubava sisuga silt. Kaitstavate loodusobjektide seadus kehtestab, et rahvuspargis on teedel liiklemise kinnipanek keelatud. Ka autoga peab saama teedel liikuda. Kindlasti peab ka selle DP puhul teema tõstatama, muidu probleem jääb.

Riho Niit: kuidas kinnistut arendada, kui sinna ei vii korralikku teed? Tee ei pea ju olema maantee, kuid sõiduautoga peaks siiski olema läbitav.

Anni Roost: Soeginina parkla on liiga kaugel, et näiteks lastega poolsaare tipuni jõuda. Värava taga parkimine on liiga kitsas ja köis ei viita, et sealt võiks tegelikult läbi minna.

Sõnastati ettepanek kiita DP heaks, kuid märkida ära, et Elda poolsaare tippu peab olema tagatud avalik ligipääs ka autoga.

1. **Otsestenina tee avalik kasutus**

Jaanika Tiitson tutvustas maaomaniku tingimusi tee avaliku kasutuse lepingu sõlmimiseks. Tee peaks kindlasti avalik olema, avalik huvi on eelkõige kalastamise ning suvitamise osas suur.

Toivo: kas parklat on vaja teha?

Anni Roost: suviti on seal liikumist päris palju. Kindlasti peaks olema võimalus auto kusagile jätta ja ümber pöörata. Olemasolev parklakoht on väga liivane, autoga sinna peale ei sõida. Möödasõiduvõimalust pole, seetõttu on tekkinud isetekkelised taskud.

Riho: looduslikult tundub kõige sobivam koht parkimiseks Kapa-Koovi kinnistul järsu paremkurvi juures.

Anni: peale seda kurvi ei olekski mõtet teed korrastada, autoga ei pea nii mere lähedale sõitmagi.

Jaanika Tiitson: päris pinnasteeks ei saa seda teed ilmselt jätta, teatava kruusakatte peaks ikkagi peale vedama.

Riho Niit: siin ei ole kategoorilist keeldu, pigem soovitakse olla planeeritud tegevustest teadlikud. Kindlasti tasub läbi rääkida. Kruusakate on vajalik.

Aili Salong: seal rannas käib palju läti surfareid. Aga mulle meeldib väga mõte, et maanteelt suunaviita ei panda, nii et sinna randa oskavad minna ainult teadjad.

Jaanika Tiitson: parkimiskoha osas tuleb läbi rääkida Kapa-Koovi kinnistu omaniku ja Keskkonnaametiga. Alternatiiv jätta autod riigimaantee äärde ei ole selles kurvilises kohas mõistlik.

Jaan Leivategija: valla kinnistu on nii vee ääres, seal võib olla rida piiranguid parkimiskohtade loomise suhtes.

Aili Salong: tee peab kindlasti olema avalikus kasutuses ja vajab parandamist. Parkla ehitus tundub kui rahva sinna randa autodega meelitamine.

Riho: räägime mitte parklast, vaid parkimisvõimalusest. Et saaks auto tee pealt ära panna.

Sõnastati seisukoht: tingimused on üldiselt vastuvõetavad. Koostöös Kapa-Koovi kinnistuomaniku ja Keskkonnaametiga lahendada parkimine ehk võimalus auto tee kõrvale jätmiseks ning ümberkeeramiseks. Tee tuleks korda teha kuni järsu paremkurvini enne randa jõudmist.

1. **Saaremaa Ralli kiiruskatsed Lümanda piirkonnas 2021**

Jaanika Tiitson tutvustas MTÜ Saaremaa Ralli poolt vallale tehtud ettepanekuid 2021. a Atla ja Koimla-Kotlandi-Koki kiiruskatsete trasside osas.

Riho Niit: Koimla külavahelt läbisõitu külarahvas kindlasti ei soovi, olen selles üsna kindel.

Toivo Naagel: on olnud kogemusi, et ralli ei lõhugi oluliselt mustkatteid. Ralli lubamine oleks võimalik tingimusel, et korraldaja taastab hiljem ka mustkatte. Ralli lõhub eriti kurve ja nii Koimlas kui Leedris on teed päris kurvilised.

Mart Maastik: Atla katse võiks alata juba Karalast, majaka alt. Saaks hea pika katse, mis lõpeks Anetsi tuuliku all.

Ilmar Antov: seal on sees üks liiga sirge lõik, mis ajab kiirused üles.

Priit Penu: Vahva tee sai eelmisel aastal alles uue katte. Ka kruusateed ei ole võimalik peale rallit anda vallale tagasi samaväärsena. Ainult 1 kord hööveldamine peale rallit ei ole piisav.

Anni Roost: pealtvaatajad tahaksid kindlasti olla Leedri küla vahel.

Toivo Naagel: kas Koimla katset ei saaks mustkatte pealt mujale viia? Vald peab korraldajana olema teede kvaliteedi tagamise osas nõudlik ja hooldus/taastamine peaks olema ulatuslikum, kui ainult mõned pehmed kurvid. Vald peab olema ise nõudlikum. Samas kui vähegi võimalik, peaksime ikka katsuma ralli siia piirkonda tuua.

Mart Maastik: vald toetab rallit, ca 50 000 euroga. Võiks teha ettepaneku, et vald suunab selle summa hoopis teedehooldusesse ega nõua seda tööd enam ralli korraldajalt.

Kätlin Kallas: kindlasti soovime, et ralli ikka siin toimuks.

Anni Roost: ralli on väga oodatud ja soovitud üritus.

Kai Kallas: kui tee saab peale rallit paremasse korda kui ta enne oli, siis on külarahvas selle toimumisega hea meelega nõus.

Sõnastati seisukoht: teehooldusnõuded peavad olema rangemad. Mustkatete peale ei sooviks kiiruskatseid või peaks korraldajal olema valmisolek taastada ka mustkatteid (mitte ainult üksikuid auke, vaid lõikude kaupa). Ka stardikoht peaks olema kruusa peal. Kotlandi küla Ütsa piirkonda katseid mitte planeerida kohalike elanike soovil.

1. **Ülevaade kogukondliku tegevuse küsitluse tulemustest**

Kristiina Maripuu tutvustas kogukondliku tegevuse küsimustiku tulemuste kokkuvõtteid.

1. **Lümanda piirkonna teede avalikku kasutusse võtmised**

Jaanika Tiitson tutvustas teid, mille avaliku kasutuse lepingud puuduvad või enam ei kehti. Kõigi nende puhul hinnati avaliku huvi suurust ning vastavalt sellele lepingute sõlmimise prioriteetsust.

1. **Infod**

Jaanika Tiitson:

* Kutsume kõiki üles osalema „Hea tee teeb head“ üleskutses.
* Ajakirjandus tunneb huvi, millest võis tuleneda eelmisel aastal Lümanda piirkonna rahvastiku juurdekasv +20 inimese võrra. Üheskoos leiti, et tegu on reaalsete uuselanikega ja eriti noorte peredega, mitte pandeemiaaegse teise elukoha registreerimisega. Ka kaugtööd tehakse maal järjest enam ja sealtkaudu jõutakse lõpuks siia elama jäämiseni.